Hallitus kävi maanantaina al-Holin linjauksesta usean tunnin neuvottelun, jossa vääntöä käytiin yksittäisten lauseiden ja sanojen tasolla.

Pääministeri Sanna Marin (sd) ja valtiovarainministeri Katri Kulmuni (kesk) eduskunnan täysistunnossa Helsingissä 17. joulukuuta 2019.­

Hallitus sulkeutui eilen maanantaina neljäksi tunniksi eduskunnan kokoushuoneeseen pohtimaan linjaustaan al-Holin leirillä elävien Suomen kansalaisten mahdolliseen kotouttamiseen.

Pohjatyötä linjauksen eteen oli tehty jo viikonlopun aikana ministereiden avustajien kesken, ja hallitus olikin maanantaina valmis hyväksymään luonnoksen lähes 90-prosenttisesti.

Sen lisäksi että ulkoministeri Pekka Haavisto (vihr) kävi ministereiden edessä läpi tiistaisen välikysymyskeskustelun vastaustaan, syynättiin hallituksen kesken perinpohjaisesti yhteisen al-Holin linjauksen sanamuotoja.

Kokouksessa saatiin kulutettua useampi tunti vääntämällä paitsi kymmenkohtaisen linjauksen yksittäisistä lauseista, myös yksittäisistä sanoista.

– Neuvottelut kestivät neljä tuntia, ei siellä kukaan selälleen heittäytynyt tai antanut periksi, eräs paikalla ollut kuvailee kokousta.

Ja pitkää kokousta osattiinkin odottaa, sillä hallituspuolueista al-Holin kotiutuksiin on löytynyt hyvinkin poikkeavia kantoja.

Keskustan kanta oli viime viikon lopulla se, että al-Holin pakolaisleiriltä Syyriasta voidaan kotiuttaa Suomeen vain lapsia.

Hallituksen kesken syntynyt kompromissi tarkoittaa kuitenkin sitä, että Suomeen saattaa saapua myös leirillä olevien lasten äitejä, mikäli viranomaiset näkevät lapsen edun sitä edellyttävän.

Vapaaehtoisesti alueelle menneiden aikuisten avustamiseen ei kuitenkaan ole varsinaista velvoitetta.

Keskusta oli kuitenkin selvä häviäjä, kun hallitus linjasi asiassa eilen maanantaina. Tämä myönnetään myös hallituskumppaneiden riveissä.

– Varmasti on niin, että tämä lopputulema on keskustalaisten kannatusalueiden poliittisen tasapainon vuoksi heille hankalin selittää. Sen kyllä ymmärrän varsin hyvin. Tämä oli heille varmasti vaikea asia, Sdp:n sisältä kommentoidaan.

– Se on kyllä totta, että onhan tämä enemmän vihreä ja sosiaalidemokraattinen linjaus kuin keskustalainen, toinen Sdp:n kansanedustaja sanoo.

Eräs vihreiden kansanedustaja muistuttaa, että Al-Holin kysymyksessä on keskustan kannasta huolimatta kuitenkin lopulta kyse siitä, noudattaako Suomi oikeusvaltioperiaatetta ja kansainvälisiä velvoitteita.

– Sitä ei pääse oikein karkuun. Tämä oli ainoa oikea ratkaisu.

Heti maanantaina illalla hallituksen linjauksen tultua julki hallituspuolueiden jäsenet kuitenkin tulkitsivat sosiaalisen median puolella päätöstä hyvin eri tavoilla.

Keskustan puheenjohtaja Katri Kulmuni väitti hieman yllättäen Facebookissa, että keskustan periaate toteutui hallituksen al-Hol -linjauksessa.

– Kysymys ei ole mustavalkoinen. Ei ole oikeita tai vääriä vaihtoehtoja: on vain huonoja ja vähemmän huonoja, Kulmuni totesi.

Keskustan kansanedustajien Mikko Kärnän ja Mikko Savolan mukaan päätös tarkoitti, ettei äitejä tuoda lasten mukana.

– Hallituksen linja on erinomainen. Autetaan lapsia, ei kohtalonsa valinneita äitejä. Ensimmäiseksi orvot pois leiriltä. Sitten kysytään äideiltä, antavatko lapsensa. Jos eivät anna, jäävät kaikki sinne. Näin se menee. Ei pidä lähteä kalifaattiin, Kärnä twiittasi.

Sen sijaan vihreät ja vasemmistoliitto tulkitsivat linjausta päinvastaisesti: lapsen etu tarkoittaa sitä, että äidit tuodaan lasten kanssa, mikäli tilanne sitä vaatii.

– On mahdollista, että myös äitejä kotiutetaan, mutta jokainen ratkaisu perustuu viranomaisen suorittamaan harkintaan ja lapsen edun arviointiin, vasemmistoliiton puheenjohtaja Li Andersson kirjoitti.

Hallituspuolueissa epäselvyyden tulkitaan johtuvan yksinkertaisesti siitä, että linjauksessa jätettiin niin paljon tilaa virkamiesharkinnalle.

Eduskuntaryhmät eivät myöskään ehtineet kokoontumaan hallituksen linjauksen syntymisen ja julkistamisen jälkeen, jotta asiaa olisi ehditty niille selventää.

– Ilmeisesti sitä on vähän jokainen tulkinnut siten kuin on itse ollut altis ajattelemaan. Keskustan tulkinnoissa oli vähän turhan paljon mutkat suoriksi -makua, yksi Sdp:n kansanedustaja kommentoi.

– Ihmiset lukevat tämäntyyppistä periaatepäätöstä, joka kuitenkin liikkuu vähän yleisellä tasolla parhain päin omaa ajatusmaailmaansa vasten, toinen toteaa.

Hänen mukaansa kansanedustajien todellinen tyytyväisyys tai tyytymättömyys linjaukseen selviää vasta, kun asiaa puidaan ryhmäkokouksissa.

– Kun mennään hallituspöydästä eduskuntaryhmiin, niin ajatukset ovat kärkkäämpiä ja harmistusta voi olla vielä enemmän, Sdp:n eduskuntaryhmästä kommentoidaan.

Kysymyksen ei kuitenkaan uskota kärjistävän hallituksen välejä sen suuremmin.

– En usko, että tämä on kysymys, joka horjuttaa keskinäistä yhteistyötä. Keskustalla on niin suuri tahtotila todistaa itsensä hallituskelpoiseksi Sdp:n rinnalla, kun viimeiset viikot ovat olleet sellaista turbulenssia kuin ovat olleet, yksi Sdp:n kansanedustaja kommentoi.